行湘喜雨簡劉公度周明叔
作者：陳傅良
朝代：宋

paragraphs: 將行客有戒，正熱人不禁。
出門一昔雨，解纜十日陰。
湘山益以碧，湘水益以深。
天光接雲夢，野暝蒙衡郴。
蠅無盤中蹟，蟬有木末音。
顧乃廢枕簟，爰方索衣衾。
我起問夾岸，往歲孰與今。
衡茅或數間，叢竹皆十尋。
蒲蓮間華實，鷗鷺時浮沉。
老穉各有得，漁樵不相侵。
早插禾欲孕，新炊粟如金。
爲之失倦游，於以成孤斟。
永懷泛湘人，屈賈多愁吟。
往者亦此境，今者亦此心。
空名但千載，佳思誰一襟。
時哉不可失，浯溪更駸駸。